b'\n_START_ARTICLE_\nSummerhill\n_START_PARAGRAPH_\nSummerhill je internatska \xc5\xa1ola, ki jo je leta 1921 ustanovil Alexander Sutherland Neill v Suffolku (Anglija).\n_START_SECTION_\nSplo\xc5\xa1no o Summerhillu\n_START_PARAGRAPH_\nInternatska \xc5\xa0ola Summerhill, ki je bila ustanovljena leta 1921, je prvi\xc4\x8d postala razpoznavna leta 1930 v Britaniji. \xc5\xa0ola je postala slavna predvsem zaradi svobode in avtonomije otrok in mnogi ji priznavajo status najnaprednej\xc5\xa1e \xc5\xa1ole na svetu. Za Neilla je bila to nekak\xc5\xa1na terapevtska \xc5\xa0ola za normalno razvijajo\xc4\x8de se otroke. Njen cilj je bil izkoristiti otro\xc5\xa1tvo in \xc4\x8das pubertete, da bi ustvarili \xc4\x8dustveno celoto in osebno mo\xc4\x8d. Po Neillovem mnenju naj bi bili otroci sami motivirani za \xc5\xa1olsko u\xc4\x8denje le, \xc4\x8de je ta celotnost dose\xc5\xbeena._NEWLINE_Klju\xc4\x8d do tovrstnega razvoja je v tem, da se otrokom podari svoboda do igre v atmosferi ljubezni in odobravanja. S tem je dejansko mi\xc5\xa1ljena le svoboda do igre in ne njene pravice \xe2\x80\x93 otroci se namre\xc4\x8d lahko igrajo kolikor se \xc5\xbeelijo, a le dokler to ne moti koga drugega. Igrajo se lahko torej dneve, tedne ali pa celo leta, odvisno koliko igre potrebujejo. Prav tako se lahko svobodno odlo\xc4\x8dajo ali bodo \xc5\xa1li k pouku ali ne, kaj bodo oblekli, ali bodo pospravili sobe ali ne, kaj bodo po\xc4\x8deli \xc4\x8dez dan in podobno, z vsem tem pa se odra\xc5\xbea tudi svoboda karakternega oblikovanja._NEWLINE_V Summerhillu velja pravilo, da se dela v skladu z otrokovo naravo in ne proti njej. otrok ne priganjajo k u\xc4\x8denju in u\xc4\x8ditelj jim \xc5\xa1ele na njihovo zahtevo pomaga in poka\xc5\xbee pot za zadovoljitev njihovih \xc5\xbeelja in potreb. Bistveno na\xc4\x8delo vzgoje, uporabljene v Summerhillu je, da otroku ni\xc4\x8desar ne vsiljujejo, tudi \xc4\x8de bi bilo to za njegovo\xc2\xa0\xc2\xbbdobro\xc2\xab. Vzgojitelj naj ne bi ni\xc4\x8desar hotel za otroka in namesto njega. Tako gredo u\xc4\x8denci k pouku skoraj vedno \xc5\xbeeljni znanja. Glavna ideja Summerhilla je pravzaprav ta, da \xc5\xa0ola ustreza otroku in ne otrok \xc5\xa1oli._NEWLINE_Glede na razli\xc4\x8dne opravljene analize, je bil dru\xc5\xbebeni uspeh nekdanjih u\xc4\x8dencev Summerhilla le povpre\xc4\x8den. Ta \xc5\xa0ola ni vzgajala genijev, vendar so nekdanji u\xc4\x8denci vseeno lahko na\xc5\xa1li poklicno dejavnost, ki jih je zadovoljila in ki so ji sami ustrezali. Adut vseh u\xc4\x8dencev Summerhilla je trdno psihi\xc4\x8dno ravnote\xc5\xbeje, zaradi katerega so zmo\xc5\xbeni u\xc5\xbeivati v \xc5\xbeivljenju, kar pa je tudi bistvo tovrstnega vzgojnega sistema.\n_START_SECTION_\nKoncept Summerhilla\n_START_PARAGRAPH_\nOtroci v Summerhillu so stari od 5 do 17 let in prihajajo tudi iz tujih dr\xc5\xbeav, iz denimo Nizozemske, Nem\xc4\x8dije, ZDA, skandinavskih dr\xc5\xbeav itd. Po navadi je tam naenkrat okoli 25 de\xc4\x8dkov in 20 deklet, ki so razporejeni v tri starostne skupine (najmlaj\xc5\xa1i, srednji in najstarej\xc5\xa1i). Po teh skupinah so tudi razvr\xc5\xa1\xc4\x8deni v bivali\xc5\xa1\xc4\x8da, ki pa se jih ne pregleduje._NEWLINE_Summerhill je za\xc4\x8del delovati kot nekak\xc5\xa1na eksperimentalna \xc5\xa0ola, kar pa danes zagotovo ni ve\xc4\x8d. Sedaj lahko govorimo o demonstracijski \xc5\xa1oli, saj Summerhill namre\xc4\x8d prikazuje, da je svoboda mogo\xc4\x8da._NEWLINE_otroci v tej \xc5\xa1oli sami sprejemajo in spreminjajo pravila in sicer na zborovanju po sobotni ve\xc4\x8derji. Na te ob\xc4\x8dne zbore, ki seveda niso obvezni, lahko pride kdorkoli in po \xc5\xbeelji poda svoj glas. Skupnost vsak teden izbere novega vodjo, ki vodi naslednji sestanek. Vodja sestavi dnevni red, poziva sodelujo\xc4\x8de, po\xc5\xa1ilja ven tiste, ki motijo dogajanje, izbira govorce med tistimi, ki dvignejo roko, z glasovanjem pripelje vsako zadevo do konca, vendar pa sam nima pravice do glasovanja. Osebne probleme pa u\xc4\x8denci razre\xc5\xa1ujejo ob petkih ob 14. uri na t. i. sodi\xc5\xa1\xc4\x8du. Poleg sodi\xc5\xa1\xc4\x8d in ob\xc4\x8dnih zborov je mo\xc5\xbeno sklicati tudi posebne sestanke, seveda le \xc4\x8de tajnico in vodjo prepri\xc4\x8da\xc5\xa1 o nujnosti svojega problema. V nekaterih dr\xc5\xbeavah mora\xc5\xa1 biti polnoleten, da lahko izrazi\xc5\xa1 svoje mnenje, med tem ko v Summerhillu lahko to storijo prav vsi, ne glede na njihovo starost. Pri tej posebni metodi dela je vzgojna vrednost izjemnega pomena. U\xc4\x8denci se v Summerhillu s samostojnim postavljanjem pravil za \xc5\xbeivljenje nau\xc4\x8dijo priznavati zakone ter \xc5\xbeiveti in delovati po tistih zakonih, ki jih sprejmejo sami. Neill z otrokovo zmo\xc5\xbenostjo dogovarjanja in sprejemanja smotrnih pravil za re\xc5\xa1evanje medosebnih konfliktov utemeljuje svoje poglede na vzgojo in prav ta sistem demokrati\xc4\x8dnega sprejemanja pravil, je klju\xc4\x8d do uspeha Summerhilla._NEWLINE_O Summerhillu govorimo torej kot o \xc5\xa1oli s samoupravljanjem. Tak\xc5\xa1na \xc5\xa0ola zagotovo spada med naprednej\xc5\xa1e in tudi v Summerhillu so dokazali, da samoupravljanje deluje. \xc4\x8ce namre\xc4\x8d obstaja \xc5\xa1ef, ne moremo razpravljati o pravi svobodi. S tovrstnim samoupravljanjem otroci ka\xc5\xbeejo zdrav odnos do sebe in do zunanjega sveta. Ob tem navedimo nekaj primerov: na \xc5\xa1olskem dvori\xc5\xa1\xc4\x8du lahko preklinja\xc5\xa1, v mestnem kinu ali kavarni seveda ne, izgledati mora\xc5\xa1 \xc4\x8dist in urejen (to velja predvsem takrat, kadar se odpravi\xc5\xa1 v mesto), vsak zakon mora\xc5\xa1 spo\xc5\xa1tovati, na prehodu za pe\xc5\xa1ce se je potrebno ustaviti in podobno. Seveda otroci preklinjajo tudi na \xc5\xa1olskih dvori\xc5\xa1\xc4\x8dih drugih \xc5\xa1ol, vendar to po\xc4\x8dnejo skrivoma \xe2\x80\x93 v Summerhillu pa kletvice niso prepovedane. To pa za to, ker otroci sprejemajo preklinjanje kot naraven jezik, odrasli pa preklinjanje grajajo, ker je njihov ob\xc4\x8dutek za opolzkost ve\xc4\x8dji kot pri otrocih \xe2\x80\x93 in tega se tukaj zavedajo._NEWLINE_Neill ni med otroki nikoli veljal za avtoriteto, katero se je potrebno bati, temve\xc4\x8d jim je bil enakopraven. Zavzemal se je, da v Summerhillu veljajo za vse enaka pravila \xe2\x80\x93 tako za otroke kot za delavce \xc5\xa1ole. Odrasli tukaj niso nekak\xc5\xa1en vzor kreposti, ampak ljudje kot vsi ostali. Vsakega otroka obravnavajo kot samosvojo celoto in se tako posku\xc5\xa1ajo \xc4\x8dim bolj oddaljiti od t. i. \xc4\x8dredne psihologije. Summerhill s tem odpravlja strah u\xc4\x8dencev pred u\xc4\x8ditelji in tudi strah pred samim \xc5\xbeivljenjem._NEWLINE_Neill je dajal otrokom zgled s strogostjo in mo\xc4\x8djo svoje lastne osebnosti. Trdno je verjel, da otroka ni potrebno u\xc4\x8diti morale, razlikovanja med dobrim in zlim, saj se bo sam nau\xc4\x8dil, kako naj ju lo\xc4\x8duje. Odklanjal je vsiljeno usmerjanje otrokovih \xc5\xbeelja in s tem njegovih dejavnosti. Pri tem stali\xc5\xa1\xc4\x8du je vztrajal do konca, \xc4\x8detudi se u\xc4\x8denec v teh letih ni posvetil nobenemu opravilu. Menil je, da gre tu za otrokovo lastno podro\xc4\x8dje, kamor se nih\xc4\x8de ne sme vme\xc5\xa1avati, otroku pa je potrebno glede tega pustiti vso odgovornost._NEWLINE_V Summerhillu, ki naj bi med drugim veljala tudi za najsre\xc4\x8dnej\xc5\xa1o \xc5\xa1olo na svetu, otroke vzgajajo v sre\xc4\x8di in jih zdravijo nesre\xc4\x8de. Trdijo, da je problemati\xc4\x8den otrok nesre\xc4\x8den otrok, in je v vojni tako s samim seboj, kot tudi z ostalim svetom. Problemati\xc4\x8den pa otrok postane zaradi napa\xc4\x8dne vzgoje doma in tudi v \xc5\xa1oli \xe2\x80\x93 torej so za problemati\xc4\x8dnost krivi otrokovi star\xc5\xa1i in u\xc4\x8ditelji, ki so ga pou\xc4\x8devali. u\xc4\x8ditelj ne more oz. ne sme biti terapevt, saj navzven ni nevtralen. Torej u\xc4\x8ditelj ne bi smel\xc2\xa0\xc2\xbbzdraviti\xc2\xab\xc2\xa0ni\xc4\x8desar drugega (npr. kajenja, hrupa, pitja alkohola) kot le nesre\xc4\x8do. In prav zato, ker v Summerhillu postavljajo sre\xc4\x8do na prvo mesto, se mnogokrat izognejo \xc5\xa1tevilnim boleznim, nesoglasjem in pretepom.\n_START_SECTION_\nDan v Summerhillu\n_START_PARAGRAPH_\nDan v Summerhillu se za\xc4\x8dne ob 8.15 uri z zajtrkom, ki v glasni jedilnici traja dobre pol ure. Tukaj\xc5\xa1nji otroci pojedo veliko sve\xc5\xbee nekuhane zelenjave. Po navadi imajo za vsak obrok na jedilniku vsaj dve glavni jedi, tako da lahko otroci sami izbirajo, kaj bodo jedli. Kuharji si prizadevajo za uravnove\xc5\xa1eno prehrano u\xc4\x8dencev in se izogibajo pripravi hrane, ki vsebuje veliko \xc5\xa1kroba. Pazijo tudi pri kruhu \xe2\x80\x93 vedno je na voljo le tisti, ki vsebuje cela p\xc5\xa1eni\xc4\x8dna semena. Neill je ve\xc4\x8dkrat poudaril, da je zdravje, ki ga u\xc5\xbeivajo v Summerhillu, naravnano k svobodi, sve\xc5\xbeem zraku in seveda dobri hrani._NEWLINE_Do 9.30, ko se pri\xc4\x8dnejo u\xc4\x8dne ure, naj bi bile pospravljene postelje, vendar tega tako ali tako nih\xc4\x8de ne preverja. pouk je predviden do 13. ure za starej\xc5\xa1e in do 12.30 ure za tiste malo mlaj\xc5\xa1e. Urnik predavanj sicer obstaja, a velja le za u\xc4\x8ditelje. U\xc4\x8denci lahko namre\xc4\x8d hodijo k uram po lastni \xc5\xbeelji. S tem pravilom Neill ne \xc5\xbeeli spraviti u\xc4\x8denja na slab glas, vendar resni\xc4\x8dno verjame, da bi moralo priti u\xc4\x8denje \xc5\xa1ele po igri. Sicer verjame, da je u\xc4\x8denje pomembno, vendar ne za vsakogar. Med ljudmi velja prepri\xc4\x8danje, da se mora vsak otrok u\xc4\x8diti matematiko, geografijo, zgodovino, nekaj naravoslovja, malo umetnosti in vsekakor nekaj knji\xc5\xbeevnosti. Neill pa je vedno govoril, da je \xc4\x8das, da spoznamo, da povpre\xc4\x8den otrok ni kaj dosti zainteresiran za kateregakoli izmed teh podro\xc4\x8dij. Od vseh teh hitro pozabljivih predmetov, ki so ve\xc4\x8d ali manj izguba \xc4\x8dasa in energije, je veliko pomembnej\xc5\xa1a zabava. Knjige bi morale biti najmanj pomembno orodje v \xc5\xa1oli. Star\xc5\xa1i sicer le po\xc4\x8dasi sprejemajo dejstvo, kako nepomembna je stran u\xc4\x8denja v \xc5\xa1oli, v Summerhillu pa se kljub temu trdno dr\xc5\xbeijo prepri\xc4\x8danja, da se tako odrasli kot otroci u\xc4\x8dijo le tisto, kar si sami \xc5\xbeelijo. Zagotavljanje ob\xc4\x8dutka sre\xc4\x8de pri otrocih bi moralo biti glavno na\xc4\x8delo vseh izobra\xc5\xbeevalnih sistemov. Prav tako bi morali uspe\xc5\xa1nost \xc5\xa1ole ocenjevati na podlagi zadovoljstva otrok in ne na podlagi akademskih dose\xc5\xbekov. Na Neillovo \xc5\xbealost pa \xc5\xa1e vedno vse preve\xc4\x8d star\xc5\xa1ev misli, da je otrok rojen v grehu in nima pravice do veselja, sre\xc4\x8de, temve\xc4\x8d le do usmiljenja, ko stori neko neprimerno dejanje oz. greh. Ne zavedajo se, da noben \xc4\x8dlovek ne more biti omejen in sre\xc4\x8den hkrati._NEWLINE_Popoldnevi v Summerhillu so za vse prosti. To je \xc4\x8das, ko lahko u\xc4\x8denci ri\xc5\xa1ejo, pi\xc5\xa1ejo, se igrajo, se zamotijo z glasbo, kolesarijo ali po\xc4\x8dnejo kaj drugega. Ob 16h postre\xc5\xbeejo s \xc4\x8dajem, temu pa sledi povzetek predavanj._NEWLINE_Dogovoriti se je mogo\xc4\x8de tudi za kak\xc5\xa1no zasebno oz. dodatno u\xc4\x8dno uro. Pravzaprav gre za neuraden pogovor ob ognji\xc5\xa1\xc4\x8du. Led so najve\xc4\x8dkrat prebili tako, da je u\xc4\x8ditelj, ki je kadil pipo in poslu\xc5\xa1al, tudi u\xc4\x8dencu dovolil pri\xc5\xbegati kak\xc5\xa1no cigareto._NEWLINE_Preverjanj znanj se v Summerhillu ne poslu\xc5\xbeujejo, morda le v\xc4\x8dasih kak\xc5\xa1nega, pa \xc5\xa1e to zgolj za zabavo. Neill je namre\xc4\x8d menil, da je za otroka bolj pomembno \xc5\xbeivljenje v tak\xc5\xa1ni skupnosti, kot pa vsi u\xc4\x8dbeniki sveta.\n_START_SECTION_\nIn\xc5\xa1pekcija\n_START_PARAGRAPH_\nVse \xc5\xa1ole v Britaniji so bile pod nadzorom Ministrstva za \xc5\xa1olstvo, dana\xc5\xa1njega Oddelka za znanost in \xc5\xa1olstvo, pregledovali pa so jih in\xc5\xa1pektorji v slu\xc5\xbebi kraljice._NEWLINE_Summerhill je prva in\xc5\xa1pekcija doletela leta 1939. Vsi in\xc5\xa1pektorji razen enega so svoje ocene podali na podlagi u\xc4\x8dnih ur in u\xc4\x8denja. Zapisali so, da dajejo tej internatski \xc5\xa1oli leto dni \xc4\x8dasa, da izbolj\xc5\xa1a program in popravi svoje delovanje, \xc4\x8de se \xc5\xbeeli uvrstiti na seznam registriranih \xc5\xa1ol. Neill jim je dejal, da ve, da je njihov glavni cilj u\xc4\x8denje, vendar vseeno vztraja pri svojem na\xc4\x8delu, ki v ospredje postavlja \xc5\xbeivljenje._NEWLINE_Osebje Summerhilla in\xc5\xa1pektorje \xc5\xa1e danes do\xc5\xbeivlja kot nekak\xc5\xa1ne policiste, ki se nikoli ne smejejo, so preresni, nedostopni in delujejo togo. Oni pa po drugi strani jemljejo Summerhill kot neurejeno \xc5\xa1olo, saj so povsod ostanki papirja, smeti le\xc5\xbeijo naokrog, stoli so v ve\xc4\x8dini pretrdi, pohi\xc5\xa1tvo ni razko\xc5\xa1no itd. Neill pa pravi, da so otroci in \xc5\xa0ola tak\xc5\xa1ni zato, ker po navadi delajo nekaj pomembnej\xc5\xa1ega.'